八檜圖
作者：王令
朝代：宋

paragraphs: 客有要我八檜吟，手携八檜圖來懸。
掛張滿壁惕可駭，盼顧左右同嗟嘆。
旁摹石刻署名狀，各有憑附相夤緣。
或髙相扶互倚礙，或斷欲蹷猶支顛。
强枝抝回信有力，髙幹復俯蛟虯拳。
尋根及枝逮條蘖，例不拔直皆旁偏。
雷疲風休雲雨去，蛇龍鬭死猶鈎纒。
安分爪角與尾鬛，徒見上下相蜿蜒。
不知生時竟何謂，略不參類常木然。
宜乎今古惑昧者，揺擺舌吻歸之仙。
一龍盤拳老髙大，傳云聃者由飛躚。
當時駕鹿蹋以上，跡有町疃遺相連。
多應蝎殘鳥喙啄，不爾誕者强鑱鐫。
聃能惑人已自幸，豈此上去能欺天。
借如聃功可升躍，鹿亦何幸飛相連。
於中一木特甚異，膚華逆理紐左旋。
傳云聃人所自栽，我知此語定鑿穿。
苟令實爲聃者植，推以天意猶可言。
當年曷不紐向右，若曰世爲左道牽。
如何衆輙不省究，反重神怪令聃專。
乾坤中含萬品彚，此獨自異誰令旃。
窮思竟慮莫可索，欲世不惑誰能搴。
仙書虛荒喜誕妄，推說事理尤綿延。
世人一讀即化變，日望飛奮相迷癲。
豈非此木久樹此，浸漬亦爲異說遷。
故其形植與生死，時以異怪招驚憐。
先時世不早斤斧，放大其老訛誇傳。
當年同生好材幹，半以直伐成燒燃。
憑妖附誕相樹立，卒自死活終完全。
葉枝凋疏不有蔭，材直弗柱曲莫轅。
不知留存護飬者，竟以何理惜不捐。
我有尺鐵大剛利，久以鑄斧磨山巔。
卒無柯柄尚棄置，懶乞月桂求嬋娟。